Disgrifiad Swydd - Staff Cymorth
	Teulu swyddi:
	Rheoli Busnes a Gweinyddiaeth

	Band cyflog:
	Band 3

	Ystod cyflog:
(pro rata)
	£26,345 – £33,873
Mae disgwyl i'r holl staff newydd ddechrau ar isafswm graddfa'r band cyflog priodol.  Bydd staff unigol, yn amodol ar berfformiad boddhaol, yn symud i fyny'r raddfa bob blwyddyn ar y dyddiad y gwnaethant ddechrau yn eu swydd nes eu bod yn cyrraedd yr uchafswm graddfa ar gyfer eu band.



	Teitl y swydd:
	Cynorthwyydd Personol

	Cyfeirnod: 
	MBS-216-26

	Swyddfa:
	Andrew Griffin AS

	Oriau gwaith:
	37 awr yr wythnos
Efallai y bydd yn ofynnol i ddeiliad y swydd weithio y tu allan i’r oriau gwaith arferol.

	Math o benodiad:
	Parhaol 
Fel Aelod o'r Senedd, rwyf yn dal swydd fel cynrychiolydd etholedig. Pan fydd fy nghyfnod fel Aelod o'r Senedd yn dod i ben, bydd y swydd hon yn dod i ben.

	Lleoliad: 





	Tŷ Hywel Caerdydd/O Bell
Efallai y bydd gofyniad i ddeiliad y rôl deithio ar gyfer y gwaith o bryd i'w gilydd. 



	Gwybodaeth ychwanegol:

	Rwy’n gyflogwr cyfle cyfartal ac yn croesawu ceisiadau gan unrhyw ymgeisydd addas, gan gynnwys pobl â’r nodweddion gwarchodedig a ganlyn (hil, rhyw, anabledd, crefydd/cred, cyfeiriadedd rhywiol, hunaniaeth o ran rhywedd, priodas/partneriaeth sifil, beichiogrwydd/mamolaeth neu oedran).

	Sylwer y gwneir y penodiad yn amodol ar eirdaon a gwiriad diogelwch.




Ynglŷn â'r rôl
	Rheoli Busnes a Gweinyddiaeth

	Mae deiliaid swyddi Rheoli Busnes a Gweinyddiaeth yn gyfrifol am ddarparu cymorth ym maes rheoli, ynghyd â chymorth arbenigol a gweinyddol, ar lefel sy'n briodol i'r radd. Gall y gwaith a wneir gynnwys darparu cymorth ysgrifenyddol, clerigol a gweinyddol; gweithredu polisi a phrosesau; darparu cyngor a chymorth arbenigol, er enghraifft mewn perthynas â chyllid neu reoli pobl; arweinyddiaeth a rheoli prosiect.
Mae’r prif nodweddion fel a ganlyn:
· Meithrin a chynnal perthnasoedd sy'n cefnogi rhwydweithiau mewnol ac allanol.
· Cynrychioli'r maes gwaith mewn cyfarfodydd.
· Cydgysylltu llif gwaith a chanlyniadau tîm bach sy'n cyflawni tasgau cysylltiedig.
· Ymgymryd â gwaith ymchwil a dadansoddi mewn perthynas â gwaith yr Aelod neu’r swyddfa.
· Mae graddau uwch yn debygol o gyfrannu at bennu cyfeiriad blaenoriaethau ac arferion gwaith, monitro llif gwaith a nodi anghenion hyfforddi ar gyfer lefelau is.
· Cynorthwyo i reoli swyddogaethau corfforaethol, gan gynnwys adnoddau dynol, eiddo, iechyd a diogelwch a diogelu data.
· Paratoi gohebiaeth ac adroddiadau, gan gynnwys negeseuon e-bost a llythyrau ar faterion arferol a materion mwy cymhleth.
· Darparu neu oruchwylio gwasanaethau rheoli’r adeilad.
· Cynorthwyo gyda’r broses o reoli a gweinyddu contractau.
· Cynorthwyo a chefnogi prosesau staffio.

	Diben y swydd

	Bydd Swyddog Rheoli Busnes a Gweinyddiaeth Band 3 sy’n gweithio i Aelod o'r Senedd fel arfer yn gyfrifol am gynorthwyo gyda phob agwedd ar redeg swyddfa'r Aelod, gan gynnwys darparu cymorth gweinyddol yn uniongyrchol i'r Aelod.




Manyleb y person
	Sgiliau ac ymddygiadau

	· Disgwylir i ddeiliad y swydd fod yn hyddysg mewn maes gwaith gweinyddol; gallu ateb ystod safonol o ymholiadau gan eraill a gwybod pryd i atgyfeirio ymholiadau mwy cymhleth.
· Disgwylir iddynt fod yn hyddysg gyda'r offer a'r cyfarpar ar gyfer y gwaith. Sgiliau TG effeithiol, yn enwedig wrth ddefnyddio pecynnau Microsoft megis SharePoint, Word, Outlook ac Excel.
· Sgiliau llafar ac ysgrifenedig da. 
· Sgiliau trefnu a chynllunio effeithiol.  
· Y gallu i ddangos sensitifrwydd a sicrhau bod y safonau cyfrinachedd uchaf yn cael eu cynnal.
· Dealltwriaeth o’r angen i frwydro yn erbyn gwahaniaethu ac i hyrwyddo cyfle cyfartal ac Egwyddorion Nolan ar gyfer Bywyd Cyhoeddus, ac ymrwymiad i’r materion hyn.
· Gallu gweithio ar y cyd fel rhan o dîm bach. 

	Gwybodaeth a phrofiad

	· Gwybodaeth a dealltwriaeth o'r materion sy'n berthnasol i'r ardal leol.
· Gwybodaeth am y gyfraith ac arfer da sy'n gysylltiedig â diogelu data a diogelwch gwybodaeth.
· Profiad a dealltwriaeth ymarferol o’r gyfraith ac arfer da sy’n gysylltiedig ag iechyd, diogelwch a llesiant, gan gynnwys asesiadau risg, mesurau rheoli, a gwybod pryd i geisio cyngor cymwys.
· Profiad o roi mesurau diogelu cymesur ar waith mewn perthynas â phlant ac oedolion sy’n agored i niwed. 

	Meini prawf dymunol

	· Dealltwriaeth o faterion cyfoes a phynciau sy’n berthnasol i Gymru a'r ardal leol, a diddordeb yn system wleidyddol Cymru.
· Arddel amcanion a gwerthoedd y Blaid. 
· Trwydded yrru lawn, gyfredol y DU, ynghyd â mynediad at gerbyd sydd wedi'i yswirio at ddibenion gwaith.

	Cymwysterau

	· Y gallu i ddangos dealltwriaeth neu brofiad o ystod o weithdrefnau gwaith yn seiliedig ar brofiad gwaith perthnasol a/neu gymhwyster galwedigaethol e.e. NVQ lefel 3 neu 4 neu gymhwyster cyfatebol mewn pwnc perthnasol.

	Sgiliau iaith

	· Dymunol: Y gallu i weithio drwy gyfrwng y Gymraeg a’r Saesneg





Prif ddyletswyddau
	Dyletswyddau Gweinyddol

	· Rheoli negeseuon e-bost, llythyrau ac ymholiadau ffôn sy'n dod i mewn gan etholwyr, rhanddeiliaid a chyrff cyhoeddus; drafftio ac anfon gohebiaeth arferol, olrhain ymatebion heb eu datrys a chyfeirio materion polisi neu waith achos sylweddol at y cydweithiwr priodol.
· Cynnal a chydlynu dyddiadur seneddol ac etholaethol yr Aelod, gan gynnwys gwahoddiadau, apwyntiadau, cyfarfodydd, digwyddiadau a threfniadau teithio; nodi gwrthdaro amserlennu a sicrhau bod gwybodaeth logistaidd berthnasol ar gael.
· Cynnal cofnodion gweinyddol a systemau gohebiaeth cywir; archebu a monitro cyflenwadau swyddfa a chefnogi gweithrediad effeithlon y swyddfa o ddydd i ddydd.
· Croesawu ymwelwyr a chydlynu trefniadau cyfarfodydd, gan gynnwys archebu ystafelloedd, gwybodaeth i fynychwyr a lletygarwch priodol.
· Trefnu a darparu cefnogaeth weinyddol a logistaidd ar gyfer digwyddiadau seneddol ac etholaethol, gan gynnwys gwahoddiadau, archebion, rhestrau gwesteion a chysylltu â swyddfeydd Aelodau eraill.
· Cysylltu â gwasanaethau Comisiwn y Senedd, Aelodau eraill y Senedd a'u staff, a chysylltiadau allanol ar faterion gweinyddol ac amserlennu arferol.

	Gwaith etholaethol

	· Cefnogi ymchwil ar faterion lleol a pholisïau'r Llywodraeth.
· Helpu i ddrafftio ymatebion a nodiadau briffio ar gyfer yr Aelod.
· Cefnogi gwaith etholaeth yr Aelod.

	Rheoli busnes a’r swyddfa

	· Sicrhau cydymffurfiaeth â pholisïau a chanllawiau moesegol y Senedd.
· Helpu gyda gwaith cynnal a chadw offer swyddfa a’r eiddo.
· Cynllunio a rheoli eu llwyth gwaith eu hunain, cydlynu tasgau gweinyddol a therfynau amser gyda chydweithwyr, a darparu cefnogaeth weinyddol i'r Uwch Ymgynghorydd, y Cydlynydd Cyswllt Cymunedol a’r Rheolwr Swyddfa yn ôl yr angen, heb gyfrifoldeb rheoli llinell.

	Rhwymedigaethau yn y gweithle

	Diogelu data / diogelwch gwybodaeth:
· Cefnogi a chynghori’r Aelod er mwyn cydymffurfio â’u rhwymedigaethau sy'n ymwneud â diogelu data a diogelwch gwybodaeth, yn unol â deddfwriaeth a chodau ymarfer perthnasol.
Iechyd, diogelwch a llesiant:
· Cefnogi a chynghori’r Aelod yn y broses o gydymffurfio â rhwymedigaethau sy'n ymwneud ag iechyd, diogelwch a llesiant, yn unol â deddfwriaeth a chodau ymarfer perthnasol.
Diogelu:
· Cefnogi a chynghori’r Aelod o ran cydymffurfio â’u rhwymedigaethau sy'n ymwneud â diogelu plant ac oedolion agored i niwed, yn unol â deddfwriaeth a chodau ymarfer perthnasol.

	Materion eraill

	· Gweithredu o fewn y gyfraith a’r fframweithiau rheoleiddio y mae’r Aelodau a’r Grwpiau yn gweithredu o’u mewn, gan gynnwys fframweithiau'r Senedd (safonau ymddygiad, gwariant ac ati) a fframweithiau ehangach a chyffredinol (dyletswyddau cyfreithiol).
· Cyflawni dyletswyddau eraill sy’n gymesur â’r band hwn, yn ôl yr angen, i gefnogi’r Aelod.

